སྐལ་བཟང་དོན་གྲུབ།སྤྱིར་རྒྱལ་སྤྱིའི་ཆབ་སྲིད་ནང་ཆོས་ལུགས་དེ་ཆབ་སྲིད་ཀྱི་དགོས་མཁོ་ལ་བེད་སྤྱད་ནས་རྩོད་རྙོག་ཆེན་པོ་བཟོ་ཡི་ཡོད་པ་མངོན་གསལ་དོད་པོ་ཡིན་ཡང་།གནས་ལུགས་རྒྱུ་མཚན་དང་བསམ་བློ་གུ་ཡངས་གཏོང་མི་ཐུབ་མཁན་གྱི་མང་ཚོགས་ཀྱི་བརྒྱ་ཆ་དེ་མང་དྲགས་རྐྱེན།རང་གི་ཆོས་ལུགས་ལ་སྲུང་སྐྱོབ་དང་དེ་ལ་བརྩི་བཀུར་མི་བྱེད་མཁན་ཚོར་རྒོལ་ལན་སློག་པའི་གནས་ཚུལ་ནི་ཉིན་རེའི་བྱུང་བ་ཞིག་རེད།འཛམ་གླིང་ནང་མང་གཙོའི་རྒྱལ་ཁབ་ཆེ་ཤོས་སུ་གྲགས་པའི་རྒྱ་གར་ནང་དུ་མི་མང་གི་བརྒྱ་ཆ་མང་ཤོས་ནི་ཧིན་རྡུ་ཆོས་ལུགས་ཁོངས་སུ་ཚུད་ཀྱི་ཡོད་པ་དང་།ལོ་ཤས་སྔོན་ནས་ཧིན་རྡུ་ཆོས་ལུགས་ཀྱི་ལྟ་བ་མཁྲེགས་འཛིན་རིང་ལུགས་པའི་སྟོབས་ཤུགས་རྒྱས་བཞིན་པའི་སེམས་འཚབ་དེ་རྒྱ་གར་ནང་གི་གུ་ཡངས་བསམ་བློ་བ་རྣམས་གཅིག་པུ་མིན་པར།རྒྱལ་སྤྱིའི་སྤྱི་ཚོགས་ནང་ནས་ཀྱང་འགྱུར་འགྲོས་དེར་སེམས་འཚབ་དང་སྐྱོན་བརྗོད།དཔྱད་ཞིབ་སོགས་བྱེད་མཁན་མི་ཉུང་བ་ཞིག་རེད།དེང་གི་ཆར་རྒྱ་གར་གྱི་ཆབ་སྲིད་ཀྱི་སྡིངས་ཆའི་ནང་ཧིན་རྡུ་རྒྱལ་ཞེན་རིང་ལུགས་ཀྱི་སྟོབས་ཤུགས་རྒྱས་བཞིན་པའི་དུས་དང་བསྟུན་ནས།ཧིན་རྡུ་ཆོས་ལུགས་ནང་དུ་རྩ་ཆེན་བརྩི་སྲོལ་ཡོད་པའི་བ་གླང་སྲུང་སྐྱོབ་ཀྱི་ལས་འགུལ་ཚ་ཚ་འུར་འུར་དུ་འགྲོ་བཞིན་པ་རེད།མངའ་སྡེ་ཁག་ཅིག་ནང་བ་གླང་གསོད་མི་ཆོག་པ་དང་ཤ་ཡང་ཟ་མི་ཆོག་པའི་ཁྲིམས་གཏན་འབེབས་ཐོགཤ་དེའི་རིགས་རྒྱུན་དུ་ཟ་མཁན་དང་འཚོང་མཁན་ཁ་ཆེ་བ་རྣམས་ཀྱི་ཤ་ཁང་དང་ནང་སོགས་སུ་གློ་བུར་དུ་བསྔོགས་བཤེར་བྱེད་མཁན་གྱི་དྭང་བླངས་བ་གླང་སྲུང་སྐྱོབ་ཚོགས་པ་ཡང་མང་པོ་ཐོན་བཞིན་ཡོད་པ་རེད།ཕྱི་ལོ་༢༠༡༥ལོ་ནས་ད་བར་བ་གླང་གི་གནད་དོན་དང་འབྲེལ་ནས་ཤེས་རྟོག་བྱུང་བར་མི་༦ལ་མི་མང་གིས་བ་གླང་གི་ཤ་ཟོས་པའམ་བ་གླང་ཚོང་འབྲེལ་བྱེད་པའི་ཉེས་འཛུགས་འོག་རུབ་གསོད་བྱས་ཡོད་པ་རེད།དེ་བཞིན་བརྒྱུད་ལམ་ཁག་ཏུ་མ་ཐོན་པའི་རུབ་རྡུང་དང་རུབ་གསོད་ཀྱི་གནས་ཚུལ་མང་པོ་ཡོད་པ་ངེས་གཏན་རེད།རྒྱ་གར་ནང་གི་ཆབ་སྲིད་པ་མང་པོ་ཞིག་གིས་རང་ཉིད་ཀྱི་དབང་ཆ་སྲ་བརྟན་ཡོང་ཆེད།ལུང་པའི་ནང་མི་མང་མོས་ཡིན་པའི་ཧིན་རྡུ་ཆོས་ལུགས་ཀྱི་སེམས་ཚོར་དེ་བེད་སྤྱད་ནས།བ་གླང་སྲུང་སྐྱོབ་ཀྱི་ཁྲིམས་དང་ལས་འགུལ་སྤེལ་གྱི་ཡོད་པ་རེད།དེ་ལ་སྐྱོན་བརྗོད་བྱེད་མཁན་རྒྱ་གར་ནང་གི་གུ་ཡངས་བསམ་བློ་འཛིན་མཁན་ཤེས་ཡོན་པ་མང་པོ་ཡོད་པ་རེད་དེ།